- Er du opmærksom på, at det fra i dag er et krav at bære mundbind? Også her mens du venter. Sådan lyder det fra Kasper Buus, der er trafikkontrollør ved Nordjyllands Trafikselskab. Første dag med kravet om mundbind i offentlig transport har givet Kasper Buus og de andre medarbejdere ekstra meget at se til. - Folk har taget det rigtig pænt, men der er nogle enkelte svipsere med folk, der ikke vil have mundbind på, fortæller han og tilføjer: - I dag gør vi ikke det helt vilde ved det. Vi påpeger, at det er sådan, det er, og politiet har mulighed for at komme herud, hvis det fortsætter. Køretiden skal overholdes - mundbind eller ej Buschaufførene ved Nordjyllands Trafikselskab havde i dag også nok at se til med de nye regler. For hvordan griber de det an, hvis der stiger passagere på, som ikke bærer maske? - Jeg må ikke gøre noget. Det har jeg fået at vide. Desværre.  Hvad skal vi gøre? Vi kan tilkalde vagten, men det kan vare længe inden de kommer, og vi er nødt til at overholde køretiden jo. Men jeg vil selvfølgelig bede vedkomne om at stige af for at være retfærdig over for de andre passagerer, fortæller Ole Windfelt, der er chauffør ved NT. Mon reglerne overholdes, når mørket falder på? Det hele går efter planen. Men Kasper Buus og chaufførene ved godt, at de største problemer opstår om aftenen, når de unge skal hjem fra byen. - Jeg kører heldigvis ikke om aftenen. Skal vi ikke sige det sådan? Siger en buschauffør, Jesper Jensen, til TV2 Nord. Kasper Buus er ikke helt så pessimistisk. - Jeg er spændt på det, men vi regner med, at nordjyderne forstår budskabet – også når man skal hjem fra byen og har fået lidt for meget. Tog, bus eller færge: På med mundbindet Kravet om munbind i offentlig transport gælder hele vejen rundet. I både tog, bus, taxa og i færger samt steder, hvor man venter på transportmidlet, skal man bære mundbind. Det er et krav fra sundhedsmyndighederne fra i dag. Et af de steder i Nordjylland, hvor alle kom beredte, var ved færgen til Egholm. Alle passagerer var iført mundbind i formiddags, da TV2 Nords reporter var på stedet. - Det er gået over alt forventning. Folk har været rigtig gode til at huske mundbindet, og vi har haft flere hundrede gæster på Egholm i dag. Kun 5-10 personer er blevet afvist, fordi de af ren forglemmelse ikke havde mundbind på - og der var ingen sure miner, forsikrer overfartsleder, Johannes Jørgensen. Han håber, at de kommende måneder går lige så smertefrit, som den første dag, hvor krav om mundbind i offentlig transport har været gældende.
Indtil videre går det godt for nordjyderne med at huske mundbindet. Især på færgen til Egholm, går det strålende. Men buschauffør i Aalborg tvivler på, at det går lige så nemt med at huske mundbindet i aften og nattetimerne.